Henry, par la grâce de Dieu, roy de France et de Pologne, scavoir faisons à tous présens et advenir, receue l’humble supplication de nos amés les eschevins et habitans de nos ville et chasteau de Talant près nostre ville de Dijon, contenant que par privilége exprès et particulier à eux concédé par les ducs de Bourgogne, confirmé par tous nos prédécesseurs roys, jusqu’à présent, la justice totalle, tant haute, moyenne que basse, avec la police, est donnée ausdits habitans pour la faire exercer par tout le finage et banlieue de Talant par quatre eschevins, lesquels sont électifs chascun an par les dits habitans; laquelle justice a toujours jusques à présent esté administrée tant en civil que criminel par les dits eschevins esleus, sans empeschement quelconque, sinon puis quelque temps que le capitaine et chastelain du dit Talant auroit voulu prétendre la dite justice civile, en vertu de l’édit fait à Moulins, qui ne peut et ne doibt avoir lieu pour le regard des dits habitans de la dite ville qui est environ de quatre vingt à cent feus, la plus part pauvres, tous vignerons, sur lesquels la police est facille à exercer. Leur ont aussi esté donnés et confirmés plusieurs aultres beaulx privileges, exemptions et immunités, desquels ils ont toujours joy et joyssent encores de présent, selon qu’ils sont particulièrement déclarés es lettres sur ce expédiées par nos dits prédécesseurs roys et ducs de Bourgoigne; lesquels au moyen du trespas du feu Roy, nostre très cher seigneur et frère, ils doubtent estre empeschés ou qu’on les veuille molester à l’advenir s’ils n’estoient sur ce par nous confirmés. Pour ces causes et considérations, inclinans à la dite requeste, tous les dits privileges, franchises et libertés donnés par nos prédécesseurs roys, ducs et comtes de Bourgogne ausdits habitans et eschevins de Talant, contenus et déclarés es lettres de chartre et confirmations dont les vidimus sont cy attachées soubs nostre contre scel, aultant, si avant et tout ainsy qu’ils en ont cy devant justement et deuement joy et usé, joyssent et usent encores de présent; avons ratiffié, confirmé et approuvé et par la teneur des présentes de nos grâce spécialle, plainne puissance et authorité royal, louons, confirmons, ratiffions et approuvons pour par eulx et leurs successeurs en joyr et user, mesme de ladite justice civile selon la forme des dites lettres de chartres, et comme ils et leurs prédécesseurs en ont joy comme dit est, sans que au moyen du decedz de nostre dit seigneur et frère leur puisse estre mis ou donné aucun empeschement au contraire. Si donnons en mandement à nos amés et féaulx les gens tenans nostre court de Parlement et chambre de nos comptes à Dijon, bailly du dit lieu ou son lieutenant et à tous nos autres juges et officiers qu’il appartiendra que de nostre présente grâce, confirmation et approbation, ensemble des dits privileges et franchises, et de tout le contenu es dites lettres de chartre et es présentes, ils facent, promettent, et laissent joyr et user les dits eschevins, manans et habitans de Talant et leurs successeurs, plainement et paisiblement sans leur faire mettre ou donner, ne souffrir estre fait, mis ou donné ores ny à l’avenir aucun empeschement; le quel si fait, mis ou donné leur estoit, ostent et mettent ou facent oster et mettre incontinant au premier estat. Car tel est nostre plaisir, nonobstant tous edits et ordonnances au contraire auxquelles nous avons par exprès dérogé et dérogeons. Et affin de perpétuelle mémoire, et que ce soit chose ferme et stable, nous avons fait mettre nostre scel à ces dites présentes, sauf en autres choses nostre droit et l’autruy en toutes. Donné à Paris au mois de mars, l’an de grâce mil cinq cent soixante et quinze, et de nostre reigne le premier. § Par le Roy, DOLU. — Visa. Contentor, ARVISET.